Du kan kun få din mor tvangsindlagt, hvis en læge vurderer, at hun er til fare for sig selv eller andre. Der skal altså rigtig meget til, før man tvangsindlægger, og det er ikke nok, at man vil sikre sig, at der ikke bliver brugt for mange penge. Hvis din mor ikke længere er i stand til at varetage sine økonomiske interesser, vil jeg anbefale dig at ansøge Familieretshuset om at sætte hende under værgemål. I forbindelse med ansøgningen skal du gøre rede for, hvorfor du ikke mener, din mor selv kan administrere sin økonomi. Det kræver dog også en lægelig udtalelse, som viser, at din mor i et eller andet omfang er psykisk syg, og lægeudtalelsen skal bakke dine iagttagelser op. Kravene til at få sat en anden person under værgemål er dermed relativt strenge, og hvis lægen ikke mener, at din mor har en form for psykisk sygdom, kan du ikke få hende under værgemål. Uskiftet bo eller ej Du skriver ikke, om din mor eventuelt sidder i uskiftet bo efter din far. Hvis din mor ikke sidder i uskiftet bo, og hun ikke kan pålægges et værgemål, kan hun bruge lige så mange penge, hun har lyst til, uden at du kan gøre noget ved det. Men hvis din mor sidder i uskiftet bo efter din far, er der grænser for, hvor mange penge hun må bruge på sin veninde. Er der tale om større beløb, som har formindsket din mors formue væsentligt, har du mulighed for at kontakte skifteretten og anmode om, at det uskiftede bo bliver skiftet. Dermed modtager du din arv efter din far. Kræv beløbet tilbage Det kan også være, du kan anlægge en retssag og kræve en del af det beløb, din mor har givet veninden, tilbagebetalt. Det kan du, hvis der er tale om misbrug af det uskiftede bo. Der skal dog meget til, før din mor har overskredet grænsen for, hvad hun kan tillade sig. Hvis du ønsker at anmode om skifte og eventuelt anlægge en retssag, vil jeg anbefale dig at kontakte en advokat for at få bistand til dette.